**Mi a teendő?**

Összeszedni, mi történik a várossal, mit várhatunk a jövőjétől, mit kell cselekednünk a megnyugtató jövőtervezés érdekében.

A várost mint élő, önmagát újjáteremtő organizmusként kell felfogni.

A városépítésnek tehát a múlt által megszabott keretében és lehetőségeken belül kell kielégítenie a kor követelményeit.

Ma már évtizedek óta urbanisztikáról kell beszélnünk, nem pedig a szűkké vált városrendezésről, városépítésről.

Ennek oka egyfelől – főként a nagyvárosok esetében, azok állandó terjeszkedése miatt – az, hogy mindinkább nemcsak magáról a városról van szó, hanem környékéről, a környező településekről, gyűjtőnéven az agglomerációról.

Másfelől a jelen és a jövő tervezése során már nem csak az alaptudományról, az építésről, a rendezésről kell gondolkodni, hanem szélesebb értelemben történelmi, szociológiai, pszichológiai szempontokról is.

Az urbanisztikának, amit legújabban szeretnek ismét leegyszerűsítve fejlesztésnek nevezni, meghatározó szerepe van annak kialakításában, hogy a minket követő generáció(k) milyen keretek között fognak élni, milyen jövő, milyen város vár rájuk. Manapság szinte minden túlpolitizált.

Így a „fejlesztésnek” ki kell lépnie a szigorúan vett politikai keretei közül, pontosabban túl kell lépnie azon.

Ezért kezdeményeztem, és ezért határoztuk el a Miniszterelnök Úrral, és Gulyás Gergely miniszter úr, valamint Fürjes Balázs államtitkár úr támogatásával, hogy létrehozunk egy olyan irányadó testületet, amelyik politikán kívüli szakértők és gondolkodók konzultatív bevonásával képes megfelelőelőrelátással Budapest távlati terveit elkészíttetni, ill. véglegesíteni, továbbá a szükséges kiemelt projektetket összegyűjteni, preferencia sorrendet összeállítani a cél – költség- idő háromszög figyelembe vételével.

Ezt az irányadó testületet Főváros Közfejlesztések Tanácsának neveztük el, és megalakulásáról, struktúrájáról és működésének alapvető szabályozásáról a Kormány a legutóbbi Kormányülésen már meghozta a döntését. (Csupán egy mondatban jegyzem meg, hogy – bár korábban, hosszú éveken át a politika ebben mindig egységesen kiállt egy ilyen szervezet létrehozásának szükségessége mellett, most az ellenzek mégis nyughatatlanul reagált a megalakulás hírére, és bár nem ismeri a testület feladatait, működési szabályait, máris pontatlan és téves ellenkampányba kezdett.)

Ez a Tanács meglehetős hasonlósággal az 1870-1948 között működő, a város életében kiemelkedően pozitív eredményeket felmutató Közmunkák Tanácsa mintájára kíván dolgozni.

Egészen röviden idézzük fel a mintának tekintett szervezet múltját! Elvileg visszavezethetnénk az egységes városfejlesztés gondolatát Zsigmondig, vagy legalábbis Hunyadi Mátyásig, de elégedjünk meg Széchenyi Istvánnal, Táncsiccsal („Amilye mértékében teremtitek a fő várost nagyszerűvé, oly mértékben válik a hon hatalmassá”) és főként Gróf Andrássy Gyula miniszterelnökkel, aki 1868 májusában ismertette a város egységes átalakításának tervezetét. Ennek nyomán hozott törvényt a Parlament Budapest városfejlesztéséről, és döntöttek a Fővárosi Közmunkák Tanácsának megalapításáról az 1870. évi X. törvénycikkben.

Megalakulásakor egy elnökből – aki a miniszterelnök volt – és 18 tagból állt, akiknek felét a Kormány, felét a város adta.

(Ismét zárójelbe teszem, de már elhangzottak az egyik televíziós csatornán olyan balgaságok, hogy „Tanácsunkban a Kormány 17 fővel, a város pedig 2 fővel venne részt, de az igazság az, hogy paritásos alapon összesen 5 kormánytagból és 5 fővárosi képviselőből áll a 10 tagot számláló grémium, és a főpolgármester társelnöknek a miniszterelnök mellé emelték).

A nagy beruházások megtervezéséhez saját mérnöki gárda működött a közmunkatanács mellett.

A Közmunkatanács megalakítása a tudatos városfejlesztés győzelme volt. Szem előtt tartották, hogy a városfejlesztési feladatok elvégzésének két nagy ellensége van, a túl korán, és a túl későn.

Sikeresen álltak ellen a lobbi – harcoknak, és a magánérdekek érvényesülésének.

A célok ma hasonlóak, ahogy a jogosítványok is. Ahogy akkor, most is jóvá kell hagyni a Közfejlesztési Tanács elhatározásait a Kormánynak és a Fővárosi Közgyűlésnek.

A Fővárosnak van már egy 2030-ig szóló fejlesztési koncepciója, aminek figyelembe vételével most közösen végleges Budapest 2030 program készül, aminek a Tanácsban történő elfogadásánál a főpolgármesternek vétójoga van.

A Tanács elé valamennyi kiemelt budapesti projekt bekerül, függetlenül attól, hogy állami, vagy fővárosi kezdeményezésű. A kisebbe jelentőségű projekteket az állam és a főváros egymástól függetlenül kívánja kezelni.

A végleges döntés után fogja az államtitkárság a kiemelt projektek technikai lebonyolítását végezni, de államtitkár Úr a Tanácsnak is tagja alelnökként. A főpolgármester a Miniszterelnökséget vezető miniszter és az államtitkár a Tanács ülésein nem helyettesíthető, és a döntéseket csak konszenzussal lehet meghozni.

A Tanács alakuló ülését ezév november 17-én – a Város napján – tartja, amikor Miniszterelnök Úr a főpolgármesterrel egyidejűleg aláírja a 2019. évi önkormányzati választással kapcsolatos megállapodást is.

A főváros szempontjából több fontos jelentősége is van a Tanács megalakulásának.

* A Fővárosi Közgyűlés és a városvezetés közvetlen befolyással fog bírni Budapest valamennyi kiemelt fejlesztésére, és a jövőben ezek a Kormány mellett a Közgyűlés és a városvezetés nevéhez is fognak kötődni.
* A kiemelt, a főváros által kezdeményezett, és befogadott projektek finanszírozása, lévén, hogy a közfejlesztési Tanácson keresztül már az államnak is projektjei – sokkal biztonságosabbá és stabilabbá válik. A Fővárosnak számos olyan előkészített projektje volt eddig is, ami forráshiány miatt nem kerülhetett előtérbe.

Hogy konkrétumokat is említsek a projektek köréből, a Főváros részéről az alábbiakat mindenképp tervezen a Tanács elé vinni.

- M3-as metró rekonstrukció középső szakasza

- M3-as felszínközeli aluljáróinak felújítása

- Fogaskerekű vasút fejlesztése

- BKV járműállománya cseréjének folytatása és befejezése

- M3-as metró Káposztásmegyeri meghosszabbítása

- Aquincumi városi híd megépítése

Azt természetesen nem lehet feltételezni, hogy mindezek de facto megvalósítását épeszű dolog lenne mondjuk 2 év múlva már számonkérni. Azt azonban hiszem, hogy a tervezés és megvalósítás reális igények alapján történő szervezése a Főváros hosszú távú fejlesztési stratégiáját elsősorban ide értve, valamint a Kormány és a Főváros rendszerezett együttműködése tekintetében – a bevezetőben említett célok érdekében nagyobb lépést teszünk, mint az utóbbi 50 évben bármikor.

Mindezt a résztvevők körének személyi összetétele is előrevetíti. Külön örömömre szolgál, és üzenetértékűnek is felfogható, hogy a XIII. kerület szocialista polgármestere is elfogadta felkérésemet a Tanács munkájában tagként való részvételre.